Garies | doldaisy
April 7, 2019 April 7, 2019 ~ doldaisy
Ons besoek aan Garies was goed. Ruimhartige mense. Mense met hul eiesoortige maniere en dan boonop n gasvryheid by Sophia Gastehuis wat jy nêrens kry nie.
Ons optrede het goed gegaan en die gehoor was wonderlik! Die Nieuwoudts in die voorste ry het hulleself weer oortref op die meelewing-front… Man, die een huil harder as die ander en as ek meen ek gaan nou net op die mense in die agterste gestoeltes fokus om darem self onder beheer te kan kom, gee die kleinsus hier voor so n harde snuif dat almal van vooraf aan't grens gaan . Ek in kluis.
Soos altyd is dit die mense wat my verras en met hulle lieflikheid in my lyf bly vassteek. Mense soos Jampie ( gaan lees oor hom op my blog – https://doldaisy.wordpress.com/2018/08/05/jampie/ ) wie ek loop opsoek het en hom toe welliswaar op sy pos voor die OK gekry het. Hy wou net R1 hê vir n êntjie. Toe gee ek hom maar 4. Ou Jampie.
En hierdie slag ontmoet ek ook vir Atta Trooi. Sy is 82 jaar oud en sy het ook ons optrede kom bywoon. Toe ek ten einde laaste op pad is, sit sy buite op die kerksaal se stoep. Sy sien ons en sê vir my: Ek wil al daar binne vir jou gesing het maar jy't nie vir my kans gegee nie! Net daar besluit ek maar dan is nou so goed soos enige ander tyd en ek sê Atta Trooi moet gooi.
Sy haal n klein rooi boekie uit, slaan hom oop en ek dag sy gaan vir my ietsie lees. Nee, roep sy, sy gaan vir my sing. Teen dié tyd het ek al my foon vir Mariette gegee en gesê sy moet n video neem van wat nou gaan kom. Met haar voorvinger eers teen my bors begin Atta Trooi sing. In n suiwer stem trek sy weg met: Jy voel verseker dat Jesus leef. Noot vir noot sing sy dit vir my en ek is so oorblyf dat ek spartel met my emosies! Toe sy die laaste sin sing druk sy met die voorvingertjie op my bors, so of sy sê: vir jóú.
Atta Trooi meen haar sang is n godgegewe talent en daarom sal sy aanhou sing tot haar dood. Ek is nederig dankbaar daar weg. Want Atta Trooi se generasie raak uitgedun en ek was bevoorreg om in ietsie van haar rykdom te mog deel. Ek is vanoggend uit Garies n voller mens as toe ek daar aangekom het. Dankie. Al klink dit yl.